Model, ktorý oslovoval klientelu pomerom výkonu a ceny, pridáva v novej generácii aj poriadnu dávku štýlu. Nie je to najdokonalejší protagonista kategórie crossoverov, no úprimne povedané viac auta za svoje peniaze nedostanete. Suzuki S-Cross.
Kód SX4 už na tomto modeli nehľadajte. V zásade to znamená, že možno neskôr do ponuky pribudne menší model SX4, ktorý bol aj u nás na Slovensku mimoriadne obľúbený. A v danej obľube pokračoval aj model SX4 S-Cross. Vyzeral tak trocha ako pôvodný Nissan Qashqai a ponúkal podobný set vlastností, ale ako nový stál toľko, čo si niektorí majitelia pýtali za jazdený Qashqai. Jednou vetou: Bol šampiónom v pomere cena/výkon. Navyše v ponuke ostal dlhých osem rokov, namiesto štyroch či šiestich ako je zvykom a pre Suzuki odrobil kus dobrej roboty. Na druhej strane, máme tu nový model a ten vyzerá už na prvý pohľad lepšie.